'पाकिस्तान कुछ नहीं कर रहा'
भारत ने एक बार फिर कहा है कि 26 नवंबर 2008 को मुंबई पर हुए "हमले का संचालन करने वाले लोगों को सज़ा दिलाने के लिए पाकिस्तान कुछ नहीं कर रहा है".
भारत के गृह सचिव जीके पिल्लई का कहना है हमले की साज़िश रचने वाले डेविड हेडली से पूछताछ के बाद भारत ने पाकिस्तान को ढेर सारे सबूत और जानकारियाँ उपलब्ध कराई हैं लेकिन उनके आधार पर पाकिस्तान ने अभी तक कोई ठोस कार्रवाई नहीं की है.
अमरीकी समाचारपत्र वाल स्ट्रीट जर्नल को दिए गए एक इंटरव्यू में पिल्लई ने कहा, "हमने पाकिस्तानी अधिकारियों को तस्वीरें दी हैं, आवाज़ के नमूने दिए हैं. उनको सिर्फ़ इतना करना है कि इन लोगों को पकड़कर उनकी आवाज़ के नमूनों से मिलान करना है."
मुंबई हमलों में कुल 166 लोग मारे गए थे जिनमें बड़ी संख्या में विदेशी नागरिक भी शामिल थे.
पाकिस्तान ने मुंबई हमलों के सिलसिले में अपने सात नागरिकों को अभियुक्त बनाया है लेकिन मामले की सुनवाई अभी शुरू नहीं हुई है.
पिल्लई ने कहा कि 26 नवंबर के हमले की टेलीफ़ोन रिकॉर्डिंग सुनने के बाद हेडली ने हमलावरों को निर्देश देने वाले चार में से तीन लोगों की आवाज़ पहचान ली थी.
पिल्लई ने कहा कि अमरीकी अधिकारियों ने हेडली से जो पूछताछ की थी उससे यह पता चला था कि "हमलावरों ने बहुत व्यवस्थित तरीक़े से हमला किया था और हर निशाने की ज़िम्मेदारी अलग-अलग लोग संभाल रहे थे".
भारत पहले भी पाकिस्तान पर इस मामले में ठोस कार्रवाई न करने के आरोप लगाता रहा है जिनसे पाकिस्तान लगातार इनकार करता रहा है.